als_Latn dik_Latn sag_Latn
TIRANE-Presidenti i Republikës, Bujar Nishani, refuzon faljen e Nazime Vishës, 19-vjeçares së dënuar me 10 vjet heqje lirie për “vrasje me paramendim”. Sipas gazetes “Panorama”, burime pranë Presidencës dhe pranë Ministrisë së Drejtësisë kanë konfirmuar se kërkesa e përcjellë nga Ministria e Drejtësisë për faljen e dënimit të Nazime Vishës ka marrë përgjigje negative nga institucioni i Presidencës.
Mësohet se refuzimi i kërkesës së 19-vjeçares së dënuar për vrasjen e Fiqiri Muçës në 13 gusht 2012 në Krrabë, është motivuar me “mospërmbushje të kritereve ligjore për përfitimin e faljes”. Përgjigja negative e Presidencës për kërkesën për faljet të Vishës ka mbërritur në Ministrinë e Drejtësisë pak ditë më parë. Në vijim, referuar procedurës ligjore, kjo e fundit ia ka komunikuar refuzimin e faljes edhe kërkueses Nazime Visha. Kërkesa e Nazime Vishës mbërriti dy herë te Presidenti i Republikës.
Herën e parë ajo u dërgua më 24 dhjetor të vitit të kaluar. Vetëm pak ditë më pas kërkesa u kthye sërish në Ministrinë e Drejtësisë, me argumentin se dokumentacioni shoqërues i dosjes nuk ishte i plotë. Sipas Presidencës, Ministria e Drejtësisë nuk kishte dhënë propozimin e saj për faljen apo jo të Nazime Vishës. Disa ditë më vonë, dosja me kërkesën e Vishës u ridërgua te Presidenti i Republikës.
Sipas burimeve, propozimi bashkangjitur dokumentacionit të dosjes ka qenë për refuzimin e faljes së të dënuarës Nazime Visha. Ky qëndrim është argumentuar me faktin se në rastin e të dënuarës Visha nuk përmbusheshin kriteret ligjore për të përfituar. Rasti i Nazime Vishës u përfol gjerësisht në ditët e para të dhjetorit 2013, kur gjashtë personalitete të mirënjohur të letërsisë, muzikës dhe artit i kërkuan drejtësisë shqiptare përmes një letre të hapur mëshirimin dhe faljen e saj. Letra e hapur ishte nënshkruar nga shkrimtarët Ismail Kadare, Dritëro Agolli, sopranoja Inva Mula, poetët Luljeta Lleshanaku dhe Rudolf Marku dhe violinisti Tedi Papavrami.
als_Latn als_Latn als_Latn als_Latn